CELEX: 32021D1136
Language: ro
Date: 2021-06-30 00:00:00
Title: Decizia de punere în aplicare (UE) 2021/1136 a Comisiei din 30 iunie 2021 privind cererea de înregistrare a inițiativei cetățenești europene intitulate „COSMETICE FĂRĂ CRUZIME – PENTRU O EUROPĂ FĂRĂ TESTARE PE ANIMALE” în temeiul Regulamentului (UE) 2019/788 al Parlamentului European și al Consiliului [notificată cu numărul C(2021) 4950] (Numai textul în limba engleză este autentic)

12.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 246/1
               
            
         DECIZIA DE PUNERE ÎN APLICARE (UE) 2021/1136 A COMISIEI
         din 30 iunie 2021
         privind cererea de înregistrare a inițiativei cetățenești europene intitulate „COSMETICE FĂRĂ CRUZIME – PENTRU O EUROPĂ FĂRĂ TESTARE PE ANIMALE” în temeiul Regulamentului (UE) 2019/788 al Parlamentului European și al Consiliului
         
            
               [notificată cu numărul C(2021) 4950]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 21 mai 2021, Comisiei i-a fost prezentată o cerere de înregistrare a unei inițiative cetățenești europene intitulate „COSMETICE FĂRĂ CRUZIME – PENTRU O EUROPĂ FĂRĂ TESTARE PE ANIMALE”.
                  
               
                     (2)
                  
                  
                     Obiectivele inițiativei sunt exprimate după cum urmează: „Interzicerea de către UE a testelor pe animale în cadrul producției de cosmetice a însemnat în același timp promisiunea unui continent în care animalele nu vor mai trebui să sufere și să moară pentru ca noi să avem produse cosmetice. Această promisiune a fost încălcată. Autoritățile solicită în continuare testarea pe animale a ingredientelor utilizate în produsele cosmetice, ceea ce contravine așteptărilor și dorințelor cetățenilor și intenției legiuitorilor. Cu toate acestea, nu am avut niciodată instrumente atât de performante care să ne permită să garantăm siguranța fără să folosim animalele. Și nici o ocazie la fel de bună de a revoluționa protecția sănătății oamenilor și a mediului. Comisia Europeană trebuie să reafirme și să consolideze interdicția și tranziția către evaluarea siguranței produselor fără a folosi animale.”
                  
               
                     (3)
                  
                  
                     Grupul de organizatori face apel la Comisie să întreprindă următoarele acțiuni: „(1) Să protejeze și să consolideze interdicția testării pe animale a produselor cosmetice. Să inițieze modificări legislative pentru a asigura protecția consumatorilor, a lucrătorilor și a mediului pentru toate ingredientele cosmetice, fără niciun test pe animale. (2) Să transforme Regulamentul UE privind substanțele chimice. Să asigure protecția sănătății umane și a mediului prin gestionarea substanțelor chimice fără adăugarea unor noi cerințe privind testarea pe animale. (3) Să modernizeze știința în UE. Să se angajeze că va elabora o propunere legislativă care să traseze o foaie de parcurs pentru eliminarea treptată a tuturor testărilor pe animale în UE înainte de sfârșitul actualului mandat legislativ.”
                  
               
                     (4)
                  
                  
                     Detalii suplimentare cu privire la obiectul, obiectivele și contextul inițiativei sunt prezentate într-o anexă. Aceasta este împărțită în trei secțiuni: „UE ca lider mondial în interzicerea testării pe animale a produselor cosmetice și a comercializării cosmeticelor testate pe animale”, „Transformarea Regulamentului privind produsele chimice” și „Modernizarea științei în UE”. Anexa explică modul în care consideră organizatorii că ar trebui revizuite Regulamentele (CE) nr. 1223/2009 (2) și (CE) nr. 1907/2006 (3) ale Parlamentului European și ale Consiliului, precum și Directiva 2010/63/UE a Parlamentului European și a Consiliului (4). Anexa conține informații generale care explică, în special, contribuția pe care ar avea-o inițiativa la îndeplinirea obiectivelor politice ale Comisiei stabilite în „Strategia pentru promovarea sustenabilității în domeniul substanțelor chimice” (5) și în „Pactul verde european” (6). În anexă se propune, de asemenea, adoptarea de către Comisie a unor măsuri de sprijin, cum ar fi asigurarea punerii în aplicare a interdicțiilor existente privind testarea pe animale sau elaborarea unei strategii de testare pentru ingredientele cosmetice care să se bazeze exclusiv pe strategiile de evaluare disponibile care nu implică animale. Astfel de măsuri par să completeze propunerile de acte juridice pe care Comisia este invitată să le adopte; așadar, acestea pot fi considerate accesorii.
                  
               
                     (5)
                  
                  
                     Grupul de organizatori a înaintat și un document de politică în care oferea informații suplimentare și o descriere mai amănunțită a celor trei îndemnuri la acțiune principale.
                  
               
                     (6)
                  
                  
                     În măsura în care inițiativa vizează adoptarea de măsuri pentru apropierea actelor cu putere de lege și a actelor administrative ale statelor membre, care au ca obiect instituirea și funcționarea pieței interne, Comisia are competența de a prezenta o propunere de act juridic în temeiul articolului 114 din tratat.
                  
               
                     (7)
                  
                  
                     Din acest motiv, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (8)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru ca Comisia să acționeze, inclusiv respectarea principiului proporționalității și a drepturilor fundamentale.
                  
               
                     (9)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (10)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (11)
                  
                  
                     Prin urmare, inițiativa cetățenească intitulată „COSMETICE FĂRĂ CRUZIME – PENTRU O EUROPĂ FĂRĂ TESTARE PE ANIMALE” ar trebui înregistrată,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească intitulată „COSMETICE FĂRĂ CRUZIME – PENTRU O EUROPĂ FĂRĂ TESTARE PE ANIMALE”
         
         
            Articolul 2
            Prezenta decizie se adresează grupului de organizatori ai inițiativei cetățenești europene intitulate „COSMETICE FĂRĂ CRUZIME – PENTRU O EUROPĂ FĂRĂ TESTARE PE ANIMALE”, reprezentat de doamna Sabrina ENGEL și de domnul Cezary WYSZYŃSKI, care acționează în calitate de persoane de contact.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Věra JOUROVÁ
               
                  Vicepreşedinte
               
            
         
         
            (1)  JO L 130, 17.5.2019, p. 55.
         
            (2)  Regulamentul (CE) nr. 1223/2009 al Parlamentului European și al Consiliului din 30 noiembrie 2009 privind produsele cosmetice (JO L 342, 22.12.2009, p. 59).
         
            (3)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).
         
            (4)  Directiva 2010/63/UE a Parlamentului European și a Consiliului din 22 septembrie 2010 privind protecția animalelor utilizate în scopuri științifice (JO L 276, 20.10.2010, p. 33).
         
            (5)  Comunicarea Comisiei din 14 octombrie 2020 intitulată „Strategia pentru promovarea sustenabilității în domeniul substanțelor chimice – Către un mediu fără substanțe toxice [COM(2020) 667 final].
         
            (6)  Comunicarea Comisiei din 11 decembrie 2019 intitulată „Pactul ecologic european” [COM(2019) 640 final].